สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 21 เม.ย.58
21 เม.ย. 2558

– ปิดตลาดเย็นนี้ เงินเยนอยู่ที่ระดับ 119.44 เยน/ดอลลาร์ จากช่วงเช้าที่ระดับ 119.00 เยน/ดอลลาร์
– ส่วนเงินยูโร อยู่ที่ระดับ 1.0689 ดอลลาร์/ยูโร จากช่วงเช้าที่ระดับ 1.0700 ดอลลาร์/ยูโร
– ดัชนี SET ปิดวันนี้ที่ระดับ 1,569.35 จุด เพิ่มขึ้น 9.03 จุด, +0.58%
 
– เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) แถลงผลงานรอบ 6 เดือน (12 ก.ย.57-12 มี.ค.58) เศรษฐกิจไทยเริ่มฟื้นตัวจาก GDP ที่ติดลบ 0.5% ในไตรมาสแรกปี 57 ภายหลังจากการวางนโยบายแก้ไขปัญหาเศรษฐกิจ ทั้งฟื้นฟูความเชื่อมั่นของภาคครัวเรือน เช่น เร่งรัดเบิกจ่ายเงินที่ค้างจากโครงการรับจำนำข้าว การกระตุ้นความเชื่อมั่นภาคเอกชนและนักท่องเที่ยว ความเชื่อมั่นด้านการท่องเที่ยว
และความเชื่อมั่นการลงทุนภาครัฐ ส่งผลให้เศรษฐกิจปรับดีขึ้นตั้งแต่ไตรมาส 4 ปี 57 ต่อเนื่องจนถึงไตรมาสแรกปี 58 โดยคาดว่าจะขยายตัวได้ 3% เนื่องจากการฟื้นตัวของเครื่องยนต์เศรษฐกิจไทยทั้ง 4 เครื่องยนต์ปรับดีขึ้น ขณะที่ทั้งปีนี้คาดว่าเศรษฐกิจไทยยังโตได้ 3.5-4.5%
– กระทรวงพาณิชย์ เตรียมประกาศเป้าหมายการส่งออกในปี 2558 ใหม่ในปลายสัปดาห์นี้ หลังจากที่ได้ทบทวนตัวเลขร่วมกับทุกภาคส่วนที่เกี่ยวข้องแล้ว โดยคาดว่าจะปรับลดเป้าหมายการส่งออกลงจากเดิมที่ตั้งไว้ 4% มาเหลือมากกว่า 1% ขณะที่ยังคาดว่าการส่งออกในเดือนมี.ค.นี้จะยังติดลบ ซึ่งส่งผลให้ไตรมาสแรกการส่งออกไทยอาจจะยังติดลบ
–  นักเศรษฐศาสตร์ประเมินว่า การที่ธนาคารกลางจีนได้ปรับลดสัดส่วนการกันสำรองสำหรับธนาคารพาณิชย์ (RRR) ลง 1% จะช่วยอัดฉีดเม็ดเงินราว 1.2 ล้านล้านหยวน (1.96 แสนล้านดอลลาร์สหรัฐ) เนื่องจากสถาบันการเงินต่างๆได้รับอนุญาตให้สำรองเงินในปริมาณที่น้อยลง
– สมาคมผู้ผลิตยานยนต์จีน (CAAM) คาดการณ์ว่ายอดขายรถยนต์จีนจะสูงกว่า 25 ล้านคันในปี 2558 โดยยอดขายรถยนต์ของจีนอาจเพิ่มขึ้น 7% เมื่อเทียบรายปี สู่ระดับ 25.13 ล้านคันในปี 2558
– ลิซา เมอร์คาวสกี้ วุฒิสภาสหรัฐจากพรรคริพับลิกัน และประธานคณะกรรมการพลังงานและทรัพยากรธรรมชาติ เตรียมผลักดันการออกกฎหมายยกเลิกคำสั่งห้ามส่งออกน้ำมันดิบภายในปีนี้ โดยทางคณะกรรมการจะดำเนินการพิจารณาเร็วๆ นี้ อย่างไรก็ตาม ประธานาธิบดีสหรัฐจะยังมีอำนาจจำกัดการส่งออกในสถานการณ์ฉุกเฉินตามเห็นสมควร
ด้านนายไรอัน แลนซ์ ประธานและซีอีโอ บริษัทโคโนโคฟิลลิปส์ ผู้ผลิตน้ำมันรายใหญ่เป็นอันดับ 3 ของสหรัฐ คาดการณ์ว่า ร่างกฎหมายฉบับใหม่นี้อาจจะยังไม่ได้รับการอนุมัติในช่วง 1-2 ปีนี้
 
ที่มา: สำนักข่าวอินโฟเควสท์